Page:Ludus Coventriae (1841).djvu/36

 Who se that pagent may be agast To grevyn his lord God eyther day or nyth; The erthe xal qwake, bothe breke and brast, Beryelys and gravys xul ope ful tyth, Ded men xul rysyn and that therin hast, And ffast to here ansuere thei xul hem dyth, Beffore Godys fface. But prente wyl this in ȝour mende, Who so to God hath be unkende, ffrenchep ther xal he non ffynde, Ne ther get he no grace.

Tertius vexillator.

Now have we told ȝow alle be-dene The hool mater that we thynke to play; Whan that ȝe come, ther xal ȝe sene This game wel pleyd in good aray. Of holy wrytte this game xal bene, And of no fablys be no way, Now God them save from trey and tene, ffor us that prayth upon that day, And qwyte them wel ther mede. A Sunday next, yf that we may, At vj. of the belle we gynne oure play, In N. towne, wherfore we pray, That God now be ȝoure spede. Amen.